Maider Uriarte

Maider Uriarte Idiazabal (Colchester, 1981 – Bilbo, 2016ko abuztuaren 23a) arkitektoa zen Metak Arkitektura Tailerra sortu zuen Bilbon, Kepa Iturralde eta Zigor Iturbe arkitektoekin batera. 2008an lortu zuen arkitekturako titulazioa Euskal Herriko Unibertsitatean eta 2014ko abendutik UPV/EHUko Hirigintza eta Lurralde Antolakuntzako irakaslea zen.

Arkitekto ikertzailea 

Maider Uriarteren ikerketa-ildo nagusia paisaia izan zen, alegia, gizarteek eta kulturek lekua ulertzeko, adierazteko eta sortzeko duten bide desberdinak. Paisaia, Maider Uriarteren esanetan, ulerkera formalaren eta funtzionalaren arteko eremuan dago, hautemate fisiko eta abstraktuaren artean, eta lurraldea kulturalki interpretatu daiteke.

UPV/EHUko Arkitektura Saileko ikerlari bekaduna izan zen 2011-2013 bitartean. Hain zuzen ere, 2012-2013 artean ikerketa-egonaldiak egin zituen University College London-eko Urban Lab-ean, baita Municheko Technical Universityko Landscape Architecture and Regional Open Space (LAREG) katedran ere.

2015eko urrian Nazioarteko Doktoretza eskuratu zuen, «Paisaiaren Ikuspegia eta bere Lau Dimentsioak: Metodo interpretatzaile konstruktibista baten proposamena Bilboaldeko hiri bazterreko paisaia menditsuen kasuan aplikatua» doktorego-tesia defendatuz (UPV/EHUko Marte Mujika eta TU Munich unibertsitate teknikoko Sören Schöbel-Rutschmann irakasleen zuzendaritzapean). Paisaien izaeraren interpretazioari buruzko lan bat zen. Zeintzuk dira eta nola erabil daitezke paisaiaren ezaugarri kualitatiboak hiri bazterreko paisaien kudeaketa onuragarria lortzeko? Horretarako, tesiak paisaion izaeraren definizio onargarri bat formulatzen du eta dokumentatutako gizarte eraikuntzak interpretatzen ditu. Helburua berezko paisaia-egiturak eta paisaiaren garapenaren joerak bilatzea da, berariazko kudeaketa eta plangintza-irizpide zehatzak sortzeko onuragarriak izan daitezkeelakoan.
Hiri bazterreko paisaien izaera ulertzeko hiru oinarri hauek hartu zituen: bata, paisaia gizarteak eraiki duen geruza anitzeko kontzeptu gisa ulertzen duen teoria-ikuspegia; bigarrena, konstruktibismoa oinarri duen interpretazio tresna baten egituraketa; azkena, hiri-bazterreko paisaien ikerketa kasu konkretu baten erabilera. Oinarri teoriko konstruktibistak dituen tresna bat garatu zuen eta hori frogatzeko Bilboaldeko hiri bazter menditsuko paisaia-interpretazioa jorratzen du.

Aldiri aldizkariko sortzaile 

"Aldiri. Arkitektura eta abar" aldizkariko sortzaileetako bat izan zen. Udako Euskal Unibertsitatearen laguntzarekin 2009an argitaratu zuten 0 zenbakia, "Hasiberriak. Arkitekto gazteon komeriak" izenburupean, eta lehendabiziko zenbaki hartako parte-hartzaileen artean zeuden Maider Uriarte eta hainbat arkitekto hasiberri, besteak beste, Unai Fernandez de Betoño, Ibai Gandiaga, Ula Iruretagoiena, Agurtzane Elguren, Kepa Iturralde eta Ander Gortazar besteak beste. Geroago 2015ean, aldizkari zuzendari-kide postua hartu zuen.

2016n Gara egunkariko "Gaur8" gehigarriko zutabegilea moduan aritu zen. Lehenago, 2011-2013 bitartean, Noticias Taldeko "Ortzadar" gehigarriko arkitektura-zutabegilea ere izan zen.

Irakaslea unibertsitatean 
2014tik Donostiako Arkitektura Eskolan Hirigintza eta Lurralde Antolakuntzako irakaslea izan zen. Bere bokazioa pentsamendu kritikoa zen. Gaztetasunaren indarra eta heldutasunaren zorroztasuna irakur daitezke bere irakaskuntza praktika eta idazketetan. Ibilbide akademiko laburra bezain bizia burutu zuen. Proiekzio internazionala eta euskararekiko atxikimendua azpimarratzekoak dira; etxetik eta kanporako bidean, aldarrikatzen zuen paisaia kulturalaren zabalkuntzan sutsuki eta eskuzabaltasunarekin aritu zen.

Argitalpenak

Liburuak 

 Paisaia-ikuspegia eta haren lau dimentsioak: metodo interpretatzaile konstruktibista baten proposamena, Bilboaldeko hiri-bazterreko paisaia menditsuen kasuan aplikatua. (2017) Udako Euskal Unibertsitatea ISBN 978-84-9082-702-4

Artikuluak 
Aldiri aldizkarian 16 artikulu idatzi zituen 6 urtetan

 Hiri bazterreko paisaietara hurbilketa teorikoa. 2015
 Irantzu Antona: "Paisajismoaren eta arkitekturaren arteko loturak historian zehar, irudikapenen bidez landuak". Iranzu Antonarekin. 2015
 Miren Askasibar: "Paisaiak berezko neurriak behar ditu, lurraldearen nahiz ingurumenaren sinonimo ez delako". Miren Askasibarrekin. 2015
 Aldiriek ez dute postalik. 2013
 Arkitektura, paisaia eta turismoa. Lanzarote eta Norvegiako turismo estrategien ereduak. 2013
 Azpinatura. Gissen eta arkitekturaren ezohiko inguruneak. 2012
 Elena Fabeiro: "Artisautzaren izaera praktikoaren berreskurapena aldarrikatu behar da". 2012
 Mikrokartografia hiritarrak. Hiri-espazioaren eta arkitekturaren irakurketa, skate eta parkour kirolen eskutik. 2012
 Verdolatrie eta azpiegituren kamuflajea. Paisaia eta naturan errepideak txertatzeko estrategia berdezaleak Bilboaldean. 2012
 Animalien arkitektura. Naturan txertaketa lortzeko eredua. Anartz Ormazarekin. 2011
 Bilboko eremu metropolitarreko ertzaren azterketa. 2011
 Kostaldeko babes-balioak. Hondartza zementatuen kasua. 2010
 Paisaiak errepidez blai. Errepideen txertaketa paisaian. 2010
 Surfaren eta ozeanoaren hiria. Steven Holl, Miarritze. 2010.
 Gaur/Atzo. Arkitektoaren irudi berriak hamarkada berriaren atarian. Kepa Iturralde, eta Ibai Gandiagarekin. 2009

Erreferentziak

Ikus, gainera 
 Donostiako Arkitektura Goi Eskola Teknikoa
 Udako Euskal Unibertsitatea

Kanpo estekak 

  «Maider Uriarte (1981-2016): “El paisaje es el reflejo de lo que somos” | Vidas científicas» Mujeres con ciencia 2016-09-28 . Noiz kontsultatua: 2020-04-13.

Bilbotarrak
Bizkaiko arkitektoak
Emakume arkitektoak
Euskal Herriko Unibertsitateko irakasleak
Udako Euskal Unibertsitatea
Euskarazko tesi egileak